โอกาสถูกที่ 1 หวยนักษัตร 1:100 ล้าน ผอ.ยอมรับเอง
ถูกยากกว่าซื้อใต้ดิน เงินรางวัลก็ไม่จูงใจ ชี้มอมเมาประชาชน จ่อฟ้องศาลปค.ระงับ,เผย หวยนักษัตร ยังต้องรอกฤษฎีกาตีความ ก่อนเปิดรับฟังความคิดเห็นประธาน กรรมการสำนักงานสลากฯ เผยยังตอบไม่ได้ว่าออกในปีนี้หรือไม่ ขณะที่ผู้ค้าสลาก-เครือข่ายหยุดพนัน-สมาคมคนพิการ มองสลากรูปภาพสู้หวยใต้ดินไม่ได้ แค่เปิดบ่อนพนันเพิ่มอีกบ่อนหนึ่ง ขณะที่ ศรีสุวรรณ ซัดรัฐบาลถังแตก มอมเมา ปชช.หมดปัญญาหารายได้เข้ารัฐจนต้องออก หวยแบบใหม่ เตรียมคัดค้านและร้องศาลปกครอง หากเรื่องนี้ผ่านความเห็นชอบจาก ครม.,หลังจากที่คณะกรรมการสลากกินแบ่งรัฐบาล มีมติคลอดหวยรูปแบบใหม่ หวยนักษัตร กำหนดออกรางวัลทุกวันที่ 1 และ 16 ของทุกเดือน โดยตั้งเป้าว่าจะสามารถขายหวยรูปแบบใหม่ได้ถึงงวดละ 1 พันล้านบาทนั้น,เมื่อวันที่ 1 ส.ค. นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย แถลงว่า สมาคมฯขอคัดค้านการออกสลากรูปภาพ 12 นักษัตร เพราะเป็นการส่งเสริมการมอมเมาประชาชนให้ลุ่มหลงอบายมุขที่ผิดศีลธรรม ให้กลายเป็นสิ่งที่ยอมรับได้โดยผลของกฎหมายเป็นตราบาปที่ สนช.ในอดีตจัดทำกฎหมายนี้ขึ้นมา ถือเป็นการออกผลิตภัณฑ์ใหม่มาล่อใจมอมเมาประชาชนเพิ่มขึ้นตลอดเวลา,นายศรีสุวรรณกล่าวอีกว่า การที่รัฐบาลจะหารายได้ด้วยวิธีนี้ ชี้ให้เห็นว่ารัฐบาลเริ่มถังแตก หมดปัญญาหารายได้เข้ารัฐด้วยวิธีการอื่น ใช้วิธีการสิ้นไร้ไม้ตอกมอมเมาหาเงินจากประชาชน รัฐบาลควรหยุดรายจ่ายไม่จำเป็น เช่น ซื้อเรือดำน้ำ รถถัง อาวุธยุทโธปกรณ์ หยุดขึ้นเงินเดือน ส.ส. และ ส.ว. ที่สำคัญรัฐบาลไม่ได้บอกความจริงประชาชนว่าการออกสลากรูปภาพ 12 นักษัตรนี้ จะมีโอกาสถูกรางวัลทั้งตรงและสลับรวมได้เพียง 24 รูปแบบ จาก 20,736 รูปแบบ จากการคำนวณจะมีอัตราถูกรางวัลมีเพียง 0.115% เท่านั้น และสัปดาห์หน้าจะเริ่มการเชิญชวนประชาชนที่ไม่เห็นด้วย เข้าชื่อคัดค้านโครงการนี้ โดยจะไปยื่นหนังสือต่อรัฐบาลและสำนักงานสลากฯ หากโครงการนี้ยังเดินหน้าแล้วผ่านความเห็นชอบจาก ครม.จะใช้สิทธิ์ยื่นฟ้องต่อศาลปกครอง ขอให้ระงับการออกหวยนักษัตรต่อไป,ด้านนายวัลลภ ตังคณานุรักษ์ สมาชิก ส.ว.และอดีตประธาน กมธ.วิสามัญพิจารณาร่างแก้ไข พ.ร.บ.สลากกินแบ่งรัฐบาล สนช. กล่าวถึงกรณีนายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย คัดค้านการออกสลาก 12 นักษัตร มอมเมา บ่อนทำลายศาสนาและขัดรัฐธรรมนูญ ซึ่งเป็นตราบาปของ สนช.ที่ทำกฎหมายนี้ ว่า ไม่ใช่อย่างที่นายศรีสุวรรณระบุ เพราะรายละเอียดจากเดิม ที่รัฐบาลส่งร่าง พ.ร.บ.สำนักงานสลากกินแบ่งรัฐบาลมา กรรมการสำนักงานสลากฯสามารถมีมติออกสลากรูปแบบใหม่ได้เลย แต่ สนช.ได้พิจารณาแก้ไขเพิ่มเติมข้อความว่า จะต้องรับฟังเสียงประชาชนที่เกี่ยวข้อง ต้องศึกษาผลกระทบโดยรอบด้านทางสังคม จากนั้นค่อยนำเรื่องเข้าสู่ ครม.พิจารณา นี่เป็นผลงานของสนช.ที่ต้องขอบคุณเราด้วยซ้ำที่ช่วยเติมข้อความและเงื่อนไขว่า ต้องวิเคราะห์ผลกระทบรอบด้านก่อนนำเข้า ครม. ยืนยันว่า สนช.ไม่เคยคิดว่าจะมอมเมาประชาชนแต่อย่างใด,ที่ทำเนียบรัฐบาล นายวิษณุ เครืองาม รองนายกรัฐมนตรี ให้สัมภาษณ์กรณีกระทรวงการคลังมีแนวคิดทำสลาก 12 นักษัตร ว่า ไม่ทราบรายละเอียด เกิดมาเพิ่งเคยได้ยิน ไม่เคยซื้อสลากกินแบ่งรัฐบาล เคยแต่ตกเป็นจำเลยคดีหวยบนดิน ขณะนี้ทราบเพียงว่าผู้เกี่ยวข้องกำลังส่งเรื่องให้คณะกรรมการกฤษฎีกาและสำนักงานอัยการสูงสุดพิจารณา เรื่องนี้เริ่มต้นมาจากกระทรวงการคลังคิดผ่านกองสลาก จากนั้นจะเสนอรัฐมนตรีคลัง ก่อนเรื่องจะไปถึงนายสมคิด จาตุศรีพิทักษ์ รองนายกรัฐมนตรี แล้วจึงนำเข้า ครม.พิจารณา,วันเดียวกัน นายพชร อนันตศิลป์ อธิบดีกรมสรรพสามิต ในฐานะประธานกรรมการสำนักงานสลากกินแบ่งรัฐบาล กล่าวว่า การพิจารณาออกสลาก 12 นักษัตร ยังอยู่ในกระบวนการของการพิจารณา โดยต้องนำเรื่องดังกล่าวไปให้กฤษฎีกาตีความว่าดำเนินการได้หรือไม่ เพราะที่ผ่านมาสำนักงานสลากฯ ไม่ค่อยออกผลิตภัณฑ์ที่เป็นรูปภาพมาก่อน นอกจากนี้ยังมีเรื่องของการจ่ายเงินรางวัล เนื่องจากสลาก 12 นักษัตร ผู้ซื้อสลากซื้อได้ไม่อั้นและมีโอกาสถูกแบบ 4 ตัวตรง หรือ 4 ตัวสลับ แต่การจ่ายเงินรางวัลจะต้องจ่ายตามสัดส่วนที่กฎหมายกำหนดคือ ไม่เกิน 60% ของยอดขาย จึงต้องพิจารณาเรื่องดังกล่าวอย่างรอบคอบ หลังจากที่กฤษฎีกาพิจารณาแล้ว สำนักงานสลากฯจะเปิดรับฟังความคิดเห็นจากประชาชน ก่อนเสนอให้กระทรวงการคลังและคณะรัฐมนตรี พิจารณาต่อไป,นายพชรกล่าวอีกว่า เมื่อวันที่ 1 ส.ค. ได้พบกับนายสมคิด จาตุศรีพิทักษ์ รองนายกรัฐมนตรี ท่านได้สอบถามเรื่องดังกล่าวและกำชับว่า ให้ดำเนินการด้วยความรอบคอบ ส่วนสำนักงานสลากฯจะออกสลาก 12 นักษัตร ขายให้แก่ประชาชนภายในปีนี้หรือไม่ยังไม่สามารถตอบได้ เพราะต้องดำเนินงานด้วยความระมัดระวัง ไม่ให้มีความผิดพลาดเกิดขึ้น ส่วนเรื่องการออกรางวัล จะออกรางวัลทุกวันที่ 1 และ 16 ของเดือน โดยออกรางวัลหลังจากออกรางวัลสลากกินแบ่งรัฐบาลเรียบร้อยแล้ว,ขณะที่ พ.ต.อ.บุญส่ง จันทรีศรี ผอ.สำนักงานสลากกินแบ่งรัฐบาล เผยว่า อัตราการถูกรางวัลของสลากกินแบ่งรัฐบาลแบบใบนั้น รางวัลที่ 1 มีโอกาสถูกเพียง 0.0001% หรือ 1 ต่อ 100 ล้านใบ หากเป็นสลากรูปภาพ 12 นักษัตรที่ให้เลือกรูปภาพ 4 ภาพจะได้จำนวนทั้งหมด 20,736 รูปแบบ หรือมีโอกาสถูกตรง 1 ต่อ 20,736 รูปแบบ,ส่วนนายชัยวัฒน์ ระวีแสงสูรย์ ประธานเครือข่ายผู้ค้าสลากออนไลน์ไทยและสลากกินแบ่งรัฐบาล กล่าวถึงกรณี หวยนักษัตร ว่า สลากนี้ไม่น่าจะช่วยแก้ปัญหาสลากใบเกินราคา ไม่น่าช่วยแก้ปัญหาหวยใต้ดินเพราะยังไม่แน่ใจว่าคนไทยนิยมหรือไม่ เนื่องจากคนไทยคุ้นกับการซื้อหวยเป็นตัวเลขมากกว่า นอกจากนี้ นักวิชาการด้านการพนันพบว่าหากมีสลากรูปแบบใหม่มาสู้หวยใต้ดินและแก้ปัญหาสลากเกินราคา น่าจะเป็นผลิตภัณฑ์ใน 3 กลุ่ม คือ ลอตโต้ หวย 2 ตัว 3 ตัว และหวยขูด มติบอร์ดสลากที่ให้ทำหวยนักษัตรหรือหวยภาพนั้น สร้างความแปลกใจให้คนในวงการหวยและไม่มั่นใจว่าคนที่ซื้อสลากในปัจจุบันจะหันไปซื้อหวยนักษัตรหรือไม่ ถ้าออกมาแล้วขายไม่ได้ หรือไม่เป็นที่นิยม บอร์ดสลากจะรับผิดชอบอย่างไร,ด้านนายธนากร คมกฤษ เลขาธิการมูลนิธิรณรงค์หยุดพนัน เปิดเผยว่า รูปแบบสลาก 12 นักษัตร น่าสนใจและเข้าถึงได้ไม่ยาก แต่เงินรางวัลยังไม่จูงใจเท่าที่ควรเพราะเงินไม่มาก รวมทั้งการสมทบเงินรางวัลทำได้เพียง 1 งวดเท่านั้น ไม่เหมือนสลากประเทศอื่นที่สมทบเงินรางวัลไปได้เรื่อยๆ และโอกาสในการถูกรางวัลยากกว่าหวยใต้ดิน สำงานสลากเป็นหน่วยงานของรัฐ หากออกผลิตภัณฑ์ใหม่ จะต้องมีการควบคุมให้มีความเหมาะสม ไม่ควรเพิ่มจำนวนสลากขึ้นเรื่อยๆ แบบที่ทำอยู่ หรือไม่ก็ควรลดปริมาณสลากแบบใบ ส่วนตัวคิดว่าการออกสลาก 12 นักษัตร ไม่สามารถแก้ปัญหาหวยใต้ดินได้ เนื่องจากเจ้ามือหวยใต้ดินมีการปรับตัวเร็ว หากหวยนักษัตรออกมาจริง เจ้ามือหวยใต้ดินอาจจะเปิดรับแทงภาพสัตว์เหมือนที่รัฐบาลทำก็ได้และอาจจะกำหนดรางวัลให้มากกว่ารัฐบาล ทำให้คนเล่นพนันมากขึ้นกว่าเดิม,ขณะที่นายสมชาย ปัญญ์เอกวงศ์ ประธานฝ่ายส่งเสริมอาชีพและการจ้างงานสมาคมคนพิการทุกประเภทแห่งประเทศไทย กล่าวว่า การที่สำนักงานสลากจะออกสลาก 12 นักษัตร จะไม่กระทบต่อยอดการซื้อสลากใบ เพราะคิดว่าไม่น่าจะได้รับความนิยม หากออกมาจริงก็ไม่น่าจะดึงคนที่เล่นหวยใต้ดินได้ เพราะรางวัลไม่จูงใจ รวมทั้งคนไทยยังยึดติดกับการเล่นเลขท้าย 2 ตัว และ 3 ตัว ขอแนะนำว่ารัฐบาล หากอยากจะสู้กับหวยใต้ดินควรเพิ่มรางวัล 2 ตัวและ 3 ตัว ในระบบสลากใบปัจจุบันมากกว่าออกผลิตภัณฑ์ใหม่
เผย หวยนักษัตร ยังต้องรอกฤษฎีกาตีความ ก่อนเปิดรับฟังความคิดเห็นประธาน กรรมการสำนักงานสลากฯ เผยยังตอบไม่ได้ว่าออกในปีนี้หรือไม่
หวยนักษัตร,สลากกินแบ่งรัฐบาล,หวยรูปแบบใหม่,สลากรูปภาพ,12 นักษัตร,ศรีสุวรรณ จรรยา,ข่าวหน้า1